ROMÂNIA

JUDEŢUL SUCEAVA

MUNICIPIUL CÂMPULUNG MOLDOVENESC

P R I M A R

REFERAT DE APROBARE
la proiectul de hotărâre 
pentru aprobarea Regulamentului privind amplasarea şi funcţionarea teraselor pe domeniul public și privat al municipiului Câmpulung Moldovenesc

În calitate de iniţiator al acestui proiect de hotărâre am avut în vedere necesitatea reglementării condițiilor de amplasare, funcționare, autorizare și control al teraselor; respectarea principiilor de protejare a spațiului public, menținerii ordinii și liniștii publice, asigurării unui aspect urbanistic unitar și prevenirii disconfortului pentru locuitorii din vecinătatea acestora în conformitate cu noile prevederi legale.
Aprobarea Regulamentului privind amplasarea şi funcționarea teraselor pe domeniul public și privat al municipiului Câmpulung Moldovenesc este necesară în condițiile modificărilor legislative și a  recomandărilor Camerei de conturi Suceava.
Pentru asigurarea unui aspect urbanistic uniform terasele care se vor edifica după aprobarea acestui regulament și vor folosi materiale si cromatici conforme cu specificul arhitectural local. Respectarea principiilor de protejare a spațiului public se face prin stabilirea unor reguli de delimitarea spațiului, evitarea ocupării abuzive a spațiilor de acces și de prevenire a îngreunării traficului. Prevenirea disconfortului pentru  locuitorii din vecinătatea teraselor si menținerea ordinii și liniștii publice se realizează prin stabilirea unui program de funcționare limitat la ora 22:00, interzicerea amplasării unor mijloace care pot deranja și stabilirea de măsuri și sancțiuni clare în cazul nerespectării prevederilor stabilite. 
În prezentul regulament sunt prevăzute atât modul în care terenurile proprietatea publică și privată a municipiului Câmpulung Moldovenesc pot fi închiriate pentru amenajarea unor terase pe durată limitată de timp cât și condițiile în care acestea  pot  fi amplasate și amenajate.
De asemenea, actualul regulament sprijină mediul de afaceri local prin încheierea unor contracte multianuale care elimină necesitatea demontării teraselor pe perioada sezonului rece și implicit scăderea costurilor de operare și reducerea riscului de deteriorare a amenajărilor și  construcțiilor pe care acestea sunt realizate.

Regulamentului privind amplasarea și funcționarea teraselor pe domeniul public și privat al municipiului Câmpulung Moldovenesc asigură gestionarea eficientă a terenurilor care se pretează la destinația de terase pentru alimentație publică și asigură, venituri la bugetul local.


Cu argumentele de mai sus, supun aprobării Consiliului Local prezentul proiect de hotărâre.

Primar,
Negură Mihăiță
